קווינסי אייסי מגיע עם ניסיון של 337 משחקי NBA ונחשב לחביב האוהדים בכל מקום בו שיחק. מדובר בלוחם קשוח, בחור שמתאמן חזק, לא מתלונן, תנועתי ועם ידיים ארוכות. הוא שחקן שמכניס פרצי אנרגיה לקבוצה, ריבאונדר התקפה טוב לעמדה 4 ושיפר מאוד את הקליעה לאחרונה.
אייסי נבחר במקום ה-37 בדראפט 2012 על ידי טורונטו, במדיה שיחק 29 משחקים בעונת 2012/13. בעונה שלאחר מכן שיחק שוב בטורונטו ועבר לסקרמנטו. בעונת 2014/15 שיחק בניו יורק ניקס ובעונה לאחר מכן חזר לסקרמנטו. הוא שיחק גם בדאלאס, ברוקלין ובפיניקס, שם החל את העונה הקודמת.
לפני שנתיים סיפק עונת NBA יציבה מאוד עם 70 משחקים ו-20 דקות בממוצע במדי ברוקלין נטס. באפריל 2018 היה אחד ממשחקיו המרשימים ב-NBA, כשברוקלין ניצחה 96:124 את שיקגו בולס. אייסי קלע 21 נקודות ב-23 דקות. אגב, הפורוורד כאמור נבחר במקום ה-37 בדראפט, כאשר באותה שנה נבחר במקום ה-35 אחד בשם דריימונד גרין.
אחד הסיפורים המעניינים אודותיו הוא שלאחר שקיבל CALL UP בחזרה ל-NBA מטקסס לג'נדס לברוקלין נטס, הוא לא רצה שחבריו לקבוצה יישכחו מאחור. לכן קווינסי אייסי רכש עבור כל שחקן ואיש צוות גיפט-קארד בשווי 250 דולר וזוג נעליים כאות הערכה. הוא יליד טקסס, נשוי ואב לשני ילדים.